stanford-oval/wikipedia huggingface dataset:
ניהול הרושם
באינטרנט

הזהות באינטרנט וברשתות חברתיות מקוונות בפרט, היא תוצר חברתי המשתנה בהקשרים שונים ובהתאם למאפיינים של הסביבה החברתית בה המשתמש נמצא. בהתאם לכך, אנשים יבחרו לתבוע זהויות שיוכלו לעזור להם למקם עצמם בצורה טובה יותר באותה סביבה חברתית. הזהות אמיתית במובן הזה שיש לה השלכות אמיתיות על חייהם של האנשים שבנו אותה מאחר שהעולם החברתי שלנו כולל גם את הסביבה החברתית בעולם הווירטואלי וגם את הסביבה החברתית בעולם המוחשי ולכן המשתמשים למדים כיצד מתאמים התנהגויות אלו בשני העולמות הללו.
המחקר של סיבק (2009) הוכיח שבאמצעי המדיה החברתיים אפשר בקלות לגשר על הפער שבין ה"עצמי הממשי" ל"עצמי האידיאלי". יתרה מכך, אנשים בעלי דימוי עצמי נמוך להוטים יותר להשתמש בפעילויות מקוונות במטרה להגיע ל"עצמי אידיאלי" שלהם.
ראו גם

ניטור עצמי
קסם אישי שטחי
האדרה עצמית
הונאה עצמית
רושם ראשוני
הצגה עמוקה ושטחית
השערת העולם הצודק
לקריאה נוספת

ארווינג גופמן, הצגת האני בחיי היומיום, עברית: שלמה גונן, תל אביב: דביר ('ספרי רשפים'), תש"ם 1980.
הערות שוליים

1 2 3 4  Erving Goffman, The presentation of self in everyday life, Harmondsworth: Penguin, 1971, ISBN 0-14-021350-3
↑  Baumeister, Roy F. (1987). "Self-Presentation Theory: Self-Construction and Audience Pleasing". In Mullen, Brian; Goethals, George R. (eds.). Theories of Group Behavior. Springer Series in Social Psychology. pp. 71–87.
↑  Douglas P. Crowne, David Marlowe, A new scale of social desirability independent of psychopathology., Journal of Consulting Psychology 24, 1960-08, עמ' 349–354 doi: 10.1037/h0047358
↑  ארווינג גופמן, הצגת האני בחיי היומיום, עברית: שלמה גונן, תל אביב: דביר ('ספרי רשפים'), תש"ם 1980, עמ' 55.
↑  Shanyang Zhao, Sherri Grasmuck, Jason Martin, Identity construction on Facebook: Digital empowerment in anchored relationships, Computers in Human Behavior, Including the Special Issue: Internet Empowerment 24, 2008-09-01, עמ' 1816–1836 doi: 10.1016/j.chb.2008.02.012
↑  Andra Siibak, Constructing the Self through the Photo selection - Visual Impression Management on Social Networking Websites, Cyberpsychology: Journal of Psychosocial Research on Cyberspace 3, 2009-06-01
↑  Soraya Mehdizadeh, Self-Presentation 2.0: Narcissism and Self-Esteem on Facebook, Cyberpsychology, Behavior, and Social Networking 13, 2010-08, עמ' 357–364 doi: 10.1089/cyber.2009.0257
| פסיכולוגיה חברתית |
| --- | --- | --- |
| ענפי מחקר | שכנוע • קונפורמיות • תוקפנות • משיכה בין אישית (אנ') • דעות קדומות • אלטרואיזם • השפעות הקבוצה • העדפות חברתיות • סכסוך • רגש • אמפתיה • עמדות • ייחוסים חברתיים • קוגניציה חברתית • מוטיבציה • פוביה ממגע |  |
| מושגי יסוד | סכמה • היוריסטיקה • הערכה עצמית • שנאת אי-שוויון • תורת הערך • שנאת סיכון • תאוריה של תודעה • אפקט ההילה • רושם ראשוני • השערת העולם הצודק • תאוריית הצדקת המערכת • תאוריית החליפין החברתי • תאוריית השליטה החברתית • הטיה לטובת העצמי • הטיית האישוש • הטיית הצופה המשתתף • זוהר חמים (אנ') • טעות הייחוס הבסיסית • דיסוננס קוגניטיבי • נבואה המגשימה את עצמה • הערכה עצמית • אפקט הזרקור • אפקט הקונצנזוס השגוי • אפקט מעל הממוצע • צידוק יתר • התאוריה הדו גורמית של הרגש (אנ') • פיזור אחריות • בורות פלורליסטית • תאוריית התסכול-תוקפנות • חבלה עצמית • תאוריית שיפור העצמי  • תאוריית ההשוואה החברתית • סמכותנות • זרימה • קיטוב קבוצתי (אנ') • קבוצת פנים וקבוצת חוץ • תאוריית התפיסה העצמית • מודל המעגל המורכב של הרגשות • חוכמת ההמונים • פסיכולוגיה של השקר • תחושת סוכנות • סטריאוטיפ • דה-אינדיבידואציה • ניהול הרושם • ניטור עצמי • משא ומתן • תאוריית הלמידה החברתית • תאוריית רמת ההבנייה (אנ') |  |
| אישים בולטים | ליאון פסטינגר • דריל בם • סטנלי שכטר • ג'רום זינגר (אנ') • ליסה פלדמן בארט • פול אקמן • סולומון אש • פיליפ זימברדו • ג'יימס ראסל • שלום שוורץ • אלברט בנדורה • נירה ליברמן |  |
| תחומי מחקר קרובים | פסיכולוגיה ארגונית • כלכלה התנהגותית • נוירופסיוכלוגיה חברתית • נוירוכלכלה • פסיכולוגיה פוליטית • ניהול • פסיכולוגיה צבאית |  |
סוציאליזם אסלאמי

סוציאליזם אסלאמי  הוא מונח שנטבע על ידי מנהיגים מוסלמים שונים כדי לתאר סוציאליזם התואם ושואב השראה ממקורות האסלאם.
סוציאליסטים מוסלמיים מאמינים שדרכם של הקוראן ומוחמד תואמים את העקרונות של שוויון כלכלי וחברתי.
הם שואבים השראה ממדינת הרווחה אל-מדינה  המוקדמת שהוקמה על ידי מוחמד.
סוציאליסטים מוסלמיים בדרך כלל אינם ליברלים מבחינה חברתית כמו הסוציאליסטים במדינות המערב. 
שורשיו של הסוציאליזם האסלאמי הוא בשיח המוסלמי של המאה ה-20 בנוגע לדרך ההתמודדות המיטבית עם הקולוניאליזם המערבי. מנהיגים מוסלמים סוציאליסטים לרוב מאמינים בדמוקרטיה ובגזירה של לגיטימציה מהציבור, ומאמינים שהדבר תואם את כתבי הקודש המוסלמיים.
ראו גם

סוציאליזם ערבי
מועמר קדאפי
נשים לגופן

| --- | --- |

 מדינה:  ישראל 
 מטה הארגון:  ירושלים 
 תקופת הפעילות:  2005–הווה (כ־19 שנים) 
 www.wtb.org.il
 
נשים לגופן היא עמותה רב-מקצועית הפועלת למען קידום בריאות, רווחה ואיכות חיים של נשים ונערות בישראל ולמען שינוי חברתי כולל בתחום הבריאות והמיניות.
הקמה ועקרונות

העמותה הוקמה בשנת 2005 על ידי קבוצה של נשים מתחומי הבריאות וקידום מעמד האשה בישראל, כדי להעלות אל סדר היום הציבורי את מצב בריאותן של נשים ממגוון הקבוצות בארץ וכן מתוך כוונה ליצור מאגר ידע בהיר ונגיש שיאפשר לנשים להכיר את גופן, מיניותן ובריאותן ולהשתמש בשירותי הבריאות בצורה מושכלת ומלאה.
פעילות העמותה מתמקדת בחינוך ובהפצת ידע, בעבודה עם נשות מקצוע, בהעצמת נשים ונערות ובקידום מנהיגות נשים ונערות. נקודת המוצא של הפעילות היא אמונה בנשים כמקור סמכות ביחס לגופן וכשותפות מלאות לקבלת החלטות, החל בבריאות אישית וכלה במדיניות הבריאות הציבורית.
בשנים בהן נכתבו הספרים פעלו בעמותה יותר מ-350 פעילות ומתנדבות ממגוון תחומים העובדות בכל רחבי הארץ ומייצגות מגוון תרבותי, דתי, חברתי וגילאי רחב ורב-מקצועי. נשים מתחומי הרפואה והבריאות, הפסיכולוגיה, הסוציולוגיה ועוד. פעילות העמותה מתאפיינת ביצירה ובשמירה של קשרים בין פעילות שטח, ארגונים חברתיים, אקדמיה והממסד הרפואי, קשרים הבאים לידי ביטוי גם בזרימה דו כיוונית של ידע. בנוסף לכך פועלת העמותה ליצירת לובי בנושאים הנוגעים לבריאות האשה בשיתוף פעולה עם ארגוני נשים.
בשנת 2011 זכתה העמותה בתואר "Women’s Health Hero" מטעם הפרויקט הפמיניסטי העולמי "Our Bodies, Ourselves". דנה וינברג, המייסדת והמנכ"לית של "נשים לגופן", דורגה ב-2013 במקום התשיעי בקרב 100 המשפיעים לשנה זו במגזין "דה מרקר".
פעילויות עיקריות > ספרים

העמותה הפיקה שני ספרים עבי כרס שהם מדריכים מקיפים לבריאות נשים, בעברית ובערבית - "נשים לגופן" (בעברית, בהוצאת מודן) ו"المرأة وكيانها" (בערבית, בהוצאה עצמית של העמותה). הם ראו אור ב-2011, בעריכתה של טל תמיר, מנהלת הידע והפעולה של העמותה בשיתוף עם דנה וינברג המייסדת. מדובר בשתי מהדורות מקיפות ומותאמות תרבותית של הספר האמריקאי פורץ הדרך "Our Bodies Ourselves". ליציאתן לאור קדמו שש שנות עבודה, בהשתתפות כ-350 נשות ואנשי מקצוע ממגוון תחומי הבריאות, הרפואה והמגדר. כמו כן שולבו בספרים ראיונות עם נשים מקבוצות אוכלוסייה מגוונות בכל רחבי הארץ.
הספרים נועדו לצמצם חוסר ידע הנוגע לבריאות ולאפשר עמדה מודעת יותר. הם מאפשרים לנשים להכיר טוב יותר את גופן, על הבריאות והחולי, על השינויים במעגל החיים, מילדות דרך התבגרות, פריון, אמהות, גיל המעבר והזדקנות.
פעילויות עיקריות > סדנאות וקבוצות פעולה

העמותה מקיימת סדנאות שבהן משתתפות מדי שנה בשנה כאלף נשים. הן עוסקות בזכויות בריאות, בהקשרים של גוף ומיניות. הסדנאות מועברות בעברית, בערבית, ברוסית ובאמהרית על ידי מנחות קבוצות מיומנות העוברות הכשרה במגוון תחומי התמחות הנוגעים לבריאות, גוף ומיניות של נשים.
לאחר שהתברר בסדנאות כי נשים ונערות רבות מבקשות לפעול ולהשפיע על קהילותיהן, הוקמו בעמותה "קבוצות ידע ופעולה". ביניהן כאלה המתמקדות ברפואה מגדרית לנשים הסובלות מפיברומיאלגיה, נשים בתקופת גיל המעבר ולנשים הסובלות ממיגרנות; קבוצות של נערות מאוכלוסיות שונות וגן של זקנות וקשישות; וקבוצות של התעצמות והנהגה בקרב אוכלוסיות רב-תרבותיות, כגון נשים ערביות במזרח ירושלים ונשים יוצאות חבר המדינות מכל רחבי הארץ.
ההרצאות, קבוצות הידע והפעולה והסדנאות מתקיימות בין השאר בקרב נשים קשישות, שכבת גיל שאינה זוכה להתייחסות מספקת[דרושה הבהרה] בחברה ובה נשים בודדות, עניות וחולות; נשים בגיל המעבר; נשים הלוקות במחלות "שקופות" (כתסמונות כאב כרוני ואנדומטריוזיס); יוצאות חבר המדינות ואתיופיה וכן נשים ונערות ערביות. כמו כן מתקיימות סדנאות לקבוצות של עובדות משרד הבריאות, מתנדבות מרכזי סיוע, אחיות טיפת חלב, מטפלים/ות בנשים קשישות ובבעלות מוגבלויות, מקלטים לנשים מוכות, "בתים חמים" לנשים ולנערות ברחבי הארץ וגם לנשות עסקים, פורום המנהלות ופורום נשות הדיפלומטים הזרים.
פעילויות עיקריות > מרכז מומחיות "נערות לגופן"

המרכז שהקימה העמותה מכשיר צוותים חינוכיים-טיפוליים, הורים וכל המתעניינ/ת בעבודה מקצועית ומכוונת עם נערות בכל הנוגע למיניות, להתפתחות גופנית ורגשית ולמניעת פגיעה בנערות וצעירות (בנות 11–24 שנים).
"נערות לגופן" היא תוכנית שפותחה בעמותת "נשים לגופן" מתוך אג'נדה חברתית, הנשענת על ההבנה שהשיח והידע על אודות נערות וגופן הוא חסר, מושתק ואינו מעודד צמיחה של נשים בריאות בגופן ובנפשן. התוכנית פותחה בכוונה ברורה לתרום לשינוי חברתי משמעותי בתחום זה. המרכז משלב מתודות ותכנים שמטרתם לסייע לנערות להשיג שליטה מחודשת (reclaim) על גופן ועל חייהן. דרכי הפעולה הן: הנגשת ידע לנערות, להורים ולצוותים חינוכיים וטיפוליים העובדים עם נערות; העלאת מודעות ויצירת ידע מותאם אישית בשיתוף עם הנערות עצמן; וקבוצות ידע ופעולה - לאחר תהליך למידה הדדי עם נשות מקצוע, מובילות הנערות שינוי.
במסגרת זו מתקיים מחקר "נערות לגופן". חלקו הראשון הוא איכותני ובסיומו יחל מחקר כמותני שבו ייאסף מידע פרטני באמצעות סקר מובנה בקרב 500 נערות ברחבי הארץ. התובנות שיאספו ישמשו לתכנון מדיניות ופרויקטים חסרים בתחום בארגון, כמו להשפעה על מקבלי ההחלטות ברמת המיקרו (כיועצות ומורות) והמקרו (מדיניות, משרדי ממשלה ועוד).
שיתופי פעולה

עמותת נשים לגופן היא חלק מרשת בינלאומית של ארגונים לקידום בריאות נשים המופעלת על ידי The Boston Women's Health Book Collective.
בישראל עובדת העמותה עם מגוון גופים, כגון עמותות המפעילות "בתים חמים" והוסטלים; קרנות המפעילות שירותים חברתיים: קרן רש"י, אשלים בג'וינט ישראל ועוד; האגף לקידום נוער, שפ"י והמחלקה לקידום בריאות במשרד החינוך; עיריות; תוכניות כגון "החצר הנשית" ביפו ובחיפה, "להיות נערה" בבת ים, תוכנית המנטורינג במכללת ספיר, אג'יק - מכון הנגב, האגודה לזכויות האזרח, איגוד מרכזי הסיוע לנפגעות ונפגעי תקיפה מינית בישראל, "דלת פתוחה" ואיתך-מעכי.
שיתופי פעולה עם גורמים מקצועיים בתחום הבריאות מתקיימים בין השאר עם האגודה לגינקולוגיה של נערות ומתבגרות, ההסתדרות הרפואית (הר"י), בתי החולים איכילוב, הדסה עין כרם והלל יפה וכן עם מרפאת לוינסקי בתל אביב.
עמותת "נשים לגופן" מתקיימת מתרומות של קרנות וגופים המזדהים עם מטרותיה.
ראו גם

רפואה מגדרית
לקריאה נוספת

,Our Bodies, Ourselves - ‏(Boston Women's Health Book Collective (Author, ‏(Judy Norsigian (Author, ‏Touchstone, ‏2011
מרק גלזרמן, הרפואה המגדרית: לקראת המובן מאליו, סדרת אוניברסיטה משודרת, בהוצאת משרד הביטחון – ההוצאה לאור, 2014
Davis Kathy, The making of Our Bodies, Ourselves. Duke University Press. Durham and London. 2007
הערות שוליים

↑  הספר "נשים לגופן"
↑  2 בשנת 1982 פורסם בעברית תרגום חלקי של הספר באנגלית 0ur bodies ourselves בהוצאת המין השני. הספר נקרא גופנו עצמיותינו
↑  מרכז "נערות לגופן"
נשיא רוסיה

נס הנשיא הרוסי
נשיא הפדרציה הרוסית (ברוסית: Президент Российской Федерации) הוא ראש המדינה הרוסית והמשרה העליונה בממשל הרוסי.
הכוח של הרשות המבצעת מתחלק בין נשיא רוסיה לבין ראש ממשלת רוסיה, כאשר הנשיא הוא בעל ההשפעה הרבה ביותר. על-פי חוקת רוסיה, שנחקקה ב-1993, הנשיא נבחר בבחירות כלליות, חשאיות וישירות אחת ל-4 שנים. משרת הנשיא מוגבלת לשתי קדנציות רצופות לכל היותר. ב-2009 הדומה קיבלה את הצעתו של הנשיא להארכת כהונת הנשיא, ונוסף תיקון לחוקה לפיו הנשיא נבחר ל-6 שנים (משרתו נותרה מוגבלת לשתי קדנציות בלבד) - התיקון נכנס לתוקף החל מהבחירות הנשיאותיות בשנת 2012.
על פי סעיף 92 בחוקה הרוסית, אם נבצר מהנשיא למלא את תפקידו, משמש ראש ממשלת רוסיה ממלא מקום הנשיא; בסך הכול כיהנו בתפקיד שלושה נשיאים, אולם בין 5 ל-6 בנובמבר 1996 ראש הממשלה ויקטור צ'רנומירדין שימש ממלא מקום הנשיא ילצין, בעקבות ניתוח מעקפים שעבר באותו היום. ראש הממשלה צ'רנומירדין סיפר בתקשורת כי הנשיא ילצין העביר אליו את סמכויות הנשיא לפני שנכנס לניתוח. עם החלמתו מהניתוח המשיך ילצין למלא את סמכויותיו כנשיא המדינה, עד תום המאה, ב-31 בדצמבר 1999.
דרישות התפקיד

על פי החוקה הרוסית, מתמודד לנשיאות רוסיה חייב להיות אזרח המדינה, בן 35 לפחות, אשר גר ברוסיה בקביעות בעשר השנים שלפני קיום הבחירות לנשיאות רוסיה. על מנת להשתתף בבחירות לנשיאות, על המועמד לקבל תמיכה מסיעה בדומה, הבית התחתון של הפרלמנט הרוסי (אם כי אינו מחויב להיות חבר במפלגה). אם הוא אינו נהנה מתמיכת מפלגה כלשהי בפרלמנט, עליו להגיש לוועדת הבחירות המרכזית, הגוף המארגן את הבחירות ברוסיה, שני מיליון חתימות לפחות.
כוח וסמכות

החוקה הרוסית מעניקה לנשיא סמכויות עצומות, אף על פי שהיא גם מרסנת את כוחו. בתיקונים שהוצעו בשנת 2020, אף הוגבלה מעורבותו בפיזור הקבינט ומינוי ראש הממשלה.
על פי החוקה, הנשיא:
מתווה את קווי מדיניות הפנים והחוץ, ומושל במדיניות החוץ. כלומר הנשיא מתערב באופן אישי וישיר יותר במדיניות החוץ, ביטחון והגנה בעוד שיישום מדיניות בנושאים כמו תרבות, בריאות וחינוך מעסיקים יותר את ראש הממשלה.
הוא המפקד העליון של הכוחות המזוינים של רוסיה.
חותם על כל חוק שהתקבל בפרלמנט על מנת שייכנס לתוקפו. מגבלה זו מאפשרת לעקוף אם יש רוב בפרלמנט של למעלה משני שלישים.
מוציא צווים נשיאותיים, שלהם תוקף של חוק לכל דבר. על הצווים אסור להיות מנוגדים לחוקים, חוקים חוקתיים או סעיפים של החוקה, ובסמכות בית המשפט החוקתי של רוסיה לבטל צווים אלה אם הם נוגדים את החוקה.
ממנה את ראש הממשלה, סגניו ושרים בכפוף לאישור הדומה.
מעורב במינוי שר החוץ, שר הפנים ושר ההגנה וראשי גופי אכיפת החוק בהיוועצות עם מועצת הפדרציה של רוסיה ובלבד שיודיע על מועמדיו תוך שבוע לראש הממשלה.
אחראי גם על מינוי האדמיניסטרציה נשיאותית, גוף המתאם בין הנשיא והגופים השונים עימם הוא עובד.
הוא ראש הזרוע המבצעת של הממשלה הפדרלית הרוסית.
הוא ממנה שגרירים, צירים, קונסולים, שופטי בית המשפט העליון וחלק מפקידי הממשלה הפדרלית (בתיאום עם ראש הממשלה).
הוא גם בעל זכות הענקת חנינה על עבירות שונות.
בעל אפשרות להמליץ על חוקים שיידונו בפני שני בתי האספה הפדרלית של רוסיה.
מחויב למסור בפני האספה הפדרלית של רוסיה דיווח על מצב האומה.
עומד בראש מועצת הביטחון של רוסיה, גוף הייעוץ הנשיאותי לענייני ביטחון לאומי ומודיעין.
יכול לפזר את הפרלמנט.
יכול להכריז על בחירות חדשות, ועל קיום משאל עם.
השתייכות פוליטית

אף על פי שטכנית הנשיא יכול להיות חבר במפלגה פוליטית, באופן מסורתי נמנעו נשיאי הפדרציה הרוסית מלהיות חברים במפלגה. באופן מסורתי הנשיא תומך במפלגה כלשהי או יותר במהלך הבחירות לדומה ולאחר מכן, אך זה על מנת לשרת את האינטרסים שלו ולסייע לו בקידום המדיניות ולשמש לו כבסיס כוח בפרלמנט. הנשיא נוטה להיות מעל לספקטרום הפוליטי, ולשמש כמדינאי המגשר ומאזן בין הקבוצות הפוליטיות השונות בזמן שהוא לא משתייך לאף אחת מהן באופן ממשי.
השבעת נשיא רוסיה

השבעת נשיא רוסיה (Инаугурация президента России) היא האירוע הרשמי לציון תחילת כהונה חדשה בת שש שנים (בעבר ארבע שנים) של נשיא הפדרציה הרוסית. ההשבעה מתקיימת עבור כל תקופת כהונה, גם כשהנשיא ממשיך בתפקיד לתקופת כהונה שנייה. את ההשבעה מנהל נשיא בית המשפט לחוקה בהתאם לחוקת רוסיה, הקובעת כי על הנשיא להישבע אמונים לפני שיוכל להתחיל בתפקידו. טקס ההשבעה הוא אירוע חגיגי. מאז 1999 יום השבעתו לתפקיד של הנשיא הוא 7 במאי. ההשבעה האחרונה שהתקיימה היא השבעתו של ולדימיר פוטין, ביום שני, 7 במאי 2018, שציינה את תחילת הכהונה שלו כנשיא, לאחר שנבחר לתפקיד בפעם הרביעית.
לפני כניסתו לתפקיד באופן רשמי, על הנשיא הנבחר לשאת שבועה מיוחדת. שבועה זו, הכתובה בחוקה, היא:
אני נשבע עם כניסתי לתפקיד נשיא הפדרציה הרוסית, לכבד ולהגן על זכויות וחירויות האדם והאזרח, לשמור ולהגן על חוקת הפדרציה הרוסית, להגן על ריבונותה ועצמאותה, ביטחונה ושלמותה של המדינה, בנאמנות לשרת את העם.
המקור ברוסית
Клянусь при осуществлении полномочий Президента Российской Федерации уважать и охранять права и свободы человека и гражданина, соблюдать и защищать Конституцию Российской Федерации, защищать суверенитет и независимость, безопасность и целостность государства, верно служить народу.
נשיא רשאי להצהיר אמונים, במקום לשאת שבועה, אך מעולם לא היה נשיא שעשה כן. את ההשבעה עורך נשיא בית המשפט החוקתי והיא נעשית כאשר יד אחת של הנשבע, הנשיא הנבחר, מונחת על חוקת הפדרציה הרוסית.
מאז 2000 יום השבעתו לתפקיד של הנשיא הוא 7 במאי והיא נעשית בתחילת היום, בארמון הקרמלין הגדול.
לאחר ההשבעה, נערך בחצר הקרמלין מצעד של משמר הקרמלין. במצעד משתתפות תזמורות צעידה, העוברות בסך לפני הנשיא הנכנס והנשיא היוצא, שמביטים בצועדים ומנופפים להם לשלום. המצעד משודר בשידור חי ברשתות טלוויזיה המסקרות את אירועי אותו יום. לאחר המצעד החגיגי, נערך במוסקבה נשף לרגל היום המיוחד.
ממלא מקום

ממלא מקומו של הנשיא אם הנשיא לא מסיים את תקופת כהונתו (בעקבות מוות, התפטרות, הדחה, חוסר יכולת לתפקד או כל סיבה אחרת) הוא ראש הממשלה. על פי סעיף 92 בחוקה הרוסית, זהו סדר ההחלפה של תפקיד הנשיא בפועל:
ראש ממשלת רוסיה
סגן ראשון לראש הממשלה
יושב ראש מועצת הפדרציה
יושב ראש הדומה
יושב ראש בית המשפט לחוקה
יושב ראש בית המשפט העליון
התובע הכללי
מעונות נשיאותיים ותחבורה

שירותי תחבורת הקרקע של הנשיא מסופקים על ידי גוף הנקרא "המוסך למטרה מיוחדת" שכפוף לשירות האבטחה הפדרלי.
שירותי תחבורת האוויר של הנשיא מסופקים על ידי חברת התעופה רוסייה. המטוס הנשיאותי של רוסיה הוא מטוס איליושין IL-96 המשרת את נשיא רוסיה והכולל 2 גרסאות האחת - Ил-96-300ПУ - נכנסה לשירות ב-1995. המטוס השני - Ил-96, б/н 96016 - המריא לראשונה ב-21 באפריל 2003. בנוסף לכך לרשות הנשיא קיימים מטוסים נוספים ומסוקים. כלי הטיס הנשיאותי של רוסיה נושא את צבעי הטריקולור הרוסי כחול-אדום-לבן. על מטוס הנשיא מתווסף סמל המדינה וסמל הנשיא כאשר כלי הטיס בשימוש.
הנשיא ובני משפחתו נשמרים בכל עת על ידי אנשי שירות האבטחה הפדרלי.
מתקנים נשיאותיים
ארמון הסנאט במתחם הקרמלין
לשכת הנשיא
מעון המגורים הנשיאותי נובו-אוגריובו
המכונית הנשיאותית אאורוס סנאט
המטוס הנשיאותי איליושין Il-96PU
המסוק הנשיאותי אנסאט
המעונות הנשיאותיים כוללים את:
ארמון הסנאט הידוע גם כבניין מס' 1, בקרמלין - מעון העבודה הרשמי הנשיאותי. הנשיא משתמש גם בארמון הקרמלין הגדול, הידוע כבניין מס' 14 ונחשב למעון הטקסי שבו נערכים טקסים ממלכתיים. כתובת הדואר למשלוח מכתבים של הנשיא היא: 103132, г. Москва, ул. Ильинка, д. 23.
מעון נובו-אוגריובו (רוסית: Ново-Огарёво), מחוז מוסקבה (רוסית: Московская область) - מאז שנת 2000 זהו מעון המגורים הרשמי של נשיא רוסיה, אף שנחשב יותר למעונו של ולדימיר פוטין, שהמשיך לשהות בו גם בתפקידו כראש הממשלה.
גורקי-9 הידוע גם כ"בארוויחה", מחוז מוסקבה - מעון המגורים הנשיאותי (המועדף על בוריס ילצין ודמיטרי מדבדב, שהמשיך להתגורר בו גם בתפקידו כראש ממשלה).
מעון "רוס" (רוסית: Русь), זאווידובו, מחוז טבר - מעון נשיאותי בו לנו בעיקר מנהיגי ברית המועצות.
מעון פלגי בושארוב (רוסית: Боча́ров Руче́й), סוצ'י - מעון הקיץ הנשיאותי.
ארמון קונסטנטין (רוסית: Дворец конгрессов, Константиновский дворец), סנקט פטרבורג - מעון ממלכתי שאירח את פסגת G-8 בקיץ 2006 ואת פסגת ה-G-20 בקיץ 2014. ולדימיר פוטין אירח בו את ג'ורג' וו. בוש ורעייתו ואת הנשיא ברק אובמה. הארמון שופץ ב-2003 במלאת 300 שנה לייסוד העיר.
מעון ההארחה הממלכתי, סנקט פטרבורג - מעון ממלכתי.
מעון שויסקאיה צ'ופה (רוסית: Шу́йская Чупа́), כ-25 ק"מ מפטרוזבודסק, קרליה, צפון רוסיה.
מעון אוז'ין (Ужи́н), כ-20 ק"מ מולדאיי, מחוז נובגורוד
מעון הנופש וולגה (Во́лжский утёс), מעיינות קויבישב, מרכז רוסיה.
מרכז התיירות טנטלום (Танта́л), גדת הוולגה, כ-25 ק"מ מהעיר סראטוב.
מעון האורנים (Со́сны), גדת נהר אניסיי, קרסנויארסק.
מעון אנגארסקייה חוטורה (רוסית: Анга́рские хутора́), במרחק 47 ק"מ מירקוצק.
מעון מאלי איסטוק (Ма́лый исто́к), יער יקטרינבורג.
מעון ינטאר, הוא מעון הממלכתי בקלינינגרד, פיונרסקי. משמש את מנהיגות רוסיה בעת ביקור באזור.
אחוזת מיינדורף, מחוז מוסקבה (גרמנית: Meindorff) - מעון זה אינו מחזיק במעמד של מעון ממלכתי אך הנשיא מתארח בו מעת לעת. דמיטרי מדבדב התארח כאן בתקופה שבין היבחרו לנשיא וכניסתו לתפקיד, הוא אירח כאן את קנצלרית גרמניה, אנגלה מרקל ואת הנשיא הצרפתי ניקולא סרקוזי.
הספרייה הנשיאותית ע"ש בוריס ילצין, סנקט פטרבורג, נחנכה ב-2009.
מעון קונצבו, מעון ממלכתי שהיה מעונו הרשמי של סטלין.
מעון ולדאיי, מחוז נובגורוד.
המפקד העליון של הכוחות המזוינים הרוסיים

המפקד העליון של הכוחות המזוינים של הפדרציה הרוסית (Верховный Главнокомандующий Вооружёнными Силами Российской Федерации) הוא הדמות הבכירה ביותר בשרשרת הפיקוד הצבאית ברוסיה, תפקיד שממלא נשיא רוסיה, בהתאם לסעיף 87 בחוקת רוסיה.
התפקיד נוצר ב-7 במאי 1992 עם הקמת משרד ההגנה הרוסי, כיורש משרד ההגנה הסובייטי. ארבעה אנשים נשאו את התפקיד הזה, שלושה מהם נשיאים מכהנים והאחד ממלא מקום הנשיא. בוריס ילצין כיהן כמפקד עליון מ-1991 ועד 1995 ולאחר מכן ברציפות עד להתפטרותו ב-1999. במשך יומיים (מ-5 בנובמבר ועד 6 בנובמבר 1995) את תפקיד ממלא מקום נשיא רוסיה והמפקד העליון מילא ויקטור צ'רנומירדין, ראש הממשלה, שהחליף את הנשיא בשל אשפוזו הבהול. מ-1999 המפקד העליון הוא נשיא המדינה.
ב-2009 התקבל סמל רשמי למפקד העליון של הכוחות המזוינים.
זכויות סוציאליות של נשיאים לשעבר

באוגוסט 1995, נשיא רוסיה דאז, בוריס ילצין חתם על צו לפיו יחולו זכויות סוציאליות מסוימות למי שכיהנו כנשיאי רוסיה. ב-1999 הוכנסו שינויים בצו הנשיאותי ובינואר 2001 אושר הצו על ידי האספה הפדרלית של רוסיה כחוק פדרלי.
על פי החוק, נשיא רוסיה לשעבר זכאי לשכר חודשי של 75% מהשכר הממוצע לנשיא מכהן. אם מת הנשיא בזמן כהונתו, זכאית משפחתו לקבלת סיוע כספי. כל החלטה על הפסקת סיוע לנשיאים לשעבר מתקבלת על ידי משרד העבודה והרווחה הרוסי, בהתאם להנחיות ולגודל הפנסיה הממלכתית המגיעה לנשיאים לשעבר. אם הנשיא אינו מכהן עוד בשירות המדינה, הוא זכאי לאבטחה מטעם שירות האבטחה הפדרלי למשך תקופה של 5 שנים.
נשיאי רוסיה

| מס> .מס. | דיוקן | שם (תקופת חיים) | מפלגה מזוהה | מפלגה מזוהה | תקופת כהונה> התחלה | תקופת כהונה> סיום | מערכות בחירות |
| --- | --- | --- | --- | --- | --- | --- | --- |
| 1 |  | בוריס ילצין (1931–2007) |  | גוש רוסיה הדמוקרטית רוסיה ביתנו | 10 ביולי 1991 | 31 בדצמבר 1999 | 1991 ‏•‏‏ 1996 |
| 2 |  | ולדימיר פוטין (1952–) |  | רוסיה המאוחדת | 31 בדצמבר 1999 | 7 במאי 2008 | 2000 ‏•‏‏ 2004 |
| 3 |  | דמיטרי מדבדב (1965–) |  | רוסיה המאוחדת | 7 במאי 2008 | 7 במאי 2012 | 2008 |
| (2) |  | ולדימיר פוטין (1952–) |  | רוסיה המאוחדת | 7 במאי 2012 | עודנו מכהן | 2012 ‏•‏‏ 2018 ‏•‏‏ 2024 |
Kremlin.ru

Kremlin.ru (ברוסית: Кремлин.ру או президент.рф) הוא פורטל אינטרנט בשפה הרוסית המשמש למעשה כאתר האינטרנט הרשמי של נשיא רוסיה וסגל הקרמלין.
האתר נפתח לראשונה בשנת 2000, זמן קצר לאחר שממשלת רוסיה חנכה את אתר האינטרנט שלה ב-1999, ומאז עבר מספר שינויים ושדרוגים. גרסתו הנוכחית של האתר עלתה ב-2009, וכיום הוא נגיש גם לטלפונים סלולריים וכן באמצעות הקלדת אותיות קיריליות, עם הדומיין рф.
האתר מכיל את כל פגישות הנשיא וישיבותיו עם חברי הממשלה הפדרלית, וכן את מפת רוסיה והעולם. הקלדה על כל מחוז ומדינה מציגה את היסטוריית ביקוריו של הנשיא במקום.
ראו גם

האדמיניסטרציה הנשיאותית של נשיא רוסיה
סגן נשיא רוסיה
נשיא ארצות הברית
המנהיג העליון של רוסיה
הערות שוליים

↑  מסורת טקס ההשבעה לנשיאות (ברוסית)
↑  הליך טקס ההשבעה לנשיאות (ברוסית)
| שליטי רוסיה |
| --- | --- | --- |
| נסיכי נובוגרוד | רוריק • אולג |  |
| נסיכי קייב | אסקולד ודיר • אולג • איגור • אולגה • סוויאטוסלאב הראשון • יארופולק הראשון • ולדימיר הראשון "הקדוש" • סוויאטופולק הראשון • יארוסלאב הראשון • סוויאטופולק הראשון • יארוסלאב הראשון • איזיאסלאב הראשון • וסלאב • איזיאסלאב הראשון • סוויאטוסלאב השני • וסבולוד הראשון • איזיאסלאב הראשון • וסבולוד הראשון • סוויאטופולק השני • ולדימיר השני • מסטיסלאב הראשון • יארופולק השני • ויאצ'סלב הראשון • ווסוולוד השני • איגור השני • איזיאסלאב השני • יורי הראשון • ויאצ'סלב הראשון • איזיאסלאב השני • יורי הראשון • איזיאסלאב השני • ויאצ'סלב הראשון • רוסטיסלאב הראשון • איזיאסלאב השלישי • יורי הראשון • איזיאסלאב השלישי • מסטיסלאב השני • רוסטיסלאב הראשון • איזיאסלאב השלישי • רוסטיסלאב הראשון • ולדימיר השלישי • מסטיסלאב השני |  |
| נסיכי ולדימיר | אנדרי בוגולובסקי • מיכאל הראשון • יארופולק השלישי • מיכאל הראשון • וסבולד השלישי • יורי השני • קונסטנטין מרוסטוב • יורי השני • יארוסלאב השני • סוויאטוסלאב השלישי • מיכאל חורובריט • סוויאטוסלאב השלישי • אנדרי השני • אלכסנדר נבסקי • יארוסלאב השלישי • וסילי הראשון • דמיטרי • אנדרי השלישי • דמיטרי • אנדרי השלישי • מיכאיל • יורי השלישי • דמיטרי • אלכסנדר • אלכסנדר מסוזדל • איוואן הראשון |  |
| נסיכי מוסקבה | דניאיל • יורי • איוואן הראשון "שק הכסף" • סמיון איוואנוביץ' • איוואן השני "האדום" • דמיטרי דונסקוי • וסילי הראשון • וסילי השני • איוואן השלישי "הגדול" • וסילי השלישי • איוואן הרביעי "האיום" |  |
| צארים של רוסיה | איוואן הרביעי "האיום" • פיודור הראשון • בוריס גודונוב • פיודור השני • דמיטרי הכוזב הראשון • דמיטרי הכוזב השני • וסילי שויסקי • מיכאיל הראשון • אלכסיי הראשון • פיודור השלישי • איוואן החמישי • פיוטר הראשון "הגדול" |  |
| קיסרי רוסיה | פיוטר הראשון "הגדול" • יקטרינה הראשונה • פיוטר השני • הקיסרית אנה • איוואן השישי • הקיסרית יליזבטה • פיוטר השלישי • יקטרינה השנייה "הגדולה" • פאבל הראשון • אלכסנדר הראשון "המנצח" • ניקולאי הראשון • אלכסנדר השני "המשחרר" • אלכסנדר השלישי • ניקולאי השני |  |
| שליטי ברית המועצות | גאורגי לבוב • אלכסנדר קרנסקי • ולדימיר לנין • יוסיף סטלין • גאורגי מלנקוב • ניקיטה חרושצ'וב • ליאוניד ברז'נייב • יורי אנדרופוב • קונסטנטין צ'רניינקו • מיכאיל גורבצ'וב |  |
| נשיאי הפדרציה הרוסית | בוריס ילצין • ולדימיר פוטין • דמיטרי מדבדב • ולדימיר פוטין |  |
| --- | --- |
בקרת זהויות :  NLI: 987007315545005171  GND: 5164199-9  ISNI: 0000 0004 0619 8986  LCCN: no96011667  VIAF: 141021468   WorldCat (עם VIAF): 141021468 
ולדימיר פוטין בטקס השבעתו לנשיאות, 7 במאי 2018
דגל המפקד העליון של הכוחות המזוינים של הפדרציה הרוסית, המונף על ידי ספינות הצי הרוסי, בעת נוכחות המפקד העליון במקום.
סמל המפקד העליון של הכוחות המזוינים של הפדרציה הרוסית, כפי שהוצג ב-15 בינואר 2009
סמל האתר, שהוא גרסה דיגיטלית לסמל רוסיה.